钦定古今图书集成/明伦汇编/官常典/第084卷 > 河南康舒王孝瑜
## 钦定古今图书集成/明伦汇编/官常典/第084卷 > 河南康舒王孝瑜

按《北齐书文襄六王传》，“文襄皇帝六男，文敬元皇后
生河间王孝琬。宋氏生河南王孝瑜，王氏生广宁王
孝珩，兰陵武王长恭不得母氏，姓；陈氏生安德王延
宗，燕氏生渔阳王绍信。”按本传，“河南康舒王孝瑜，
字正德，文襄长子也。初封河南郡公，齐受禅，进爵为
王，历位中书令、司州牧。初，孝瑜养于神武宫中，与武
成”同年相爱。将诛杨愔等，孝瑜预其谋。及武成即位，
礼遇特隆。帝在晋阳，手敕之曰：“吾饮《汾清》二杯，劝汝
于邺酌两杯。”其亲爱如此。孝瑜容貌魁伟，精彩雄毅，
谦慎宽厚，兼爱文学，读书敏速，十行俱下，覆棋不失
一道。初，文襄于邺东起山池游观，时俗眩之。孝瑜遂
于第作水堂龙舟，植幡槊于舟上，数集诸弟，宴射为
乐。武成幸其第，见而悦之，故盛兴后园之翫。于是贵
贱慕敩，处处营造。武成常使和士开与胡后对坐握
槊。孝瑜谏曰：“皇后天下之母，不可与臣下接手。”帝深
纳之。后又言赵郡王父死非命，不可亲。由是叡及士
开皆侧目。士开密告其奢僭，叡又言山东唯闻河南
王，不闻有陛下。帝由是忌之。尔朱御女名摩女，本事太后，孝瑜先与之通。后因太子婚夜，孝瑜窃与之言。
武成大怒，顿饮其酒三十七杯，体至肥大，腰带十围。
使娄子彦载以出，鸩之于车。至西华门，烦热躁闷，投
水而绝。赠太尉、录尚书事。子弘节嗣。孝瑜母，魏吏部
尚书宋弁孙也，本魏颍川王斌之妃，为文襄所纳，生
孝瑜。孝瑜还第为太妃。孝瑜妃，卢正山女，武成胡后
之内姊也。孝瑜薨后，宋太妃为卢妃所谮诉，武成杀
之。